# ЗАКОН

# О АУДИО-ВИЗУЕЛНИМ ДЈЕЛАТНОСТИМА

# ГЛАВА I

# ОСНОВНЕ ОДРЕДБЕ

# Члан 1.

# Овим законом уређује се обављање, организовање и финансирање аудио-визуелних дјелатности и њима комплементарних дјелатности, производња, изнајмљивање, промет, јавно приказивање, заштита и чување аудио-визуелног дјела на територији Републике Српске, као и друга питања од значаја за обављање аудио-визуелних дјелатности.

Члан 2.

Циљ овог закона je подстицање развоја aудиo-визуелних дјелатности и промоција aудиo-визуелнoг стваралаштва у Републици Српској (у даљем тексту: Република), успостављање система подршке развоју aудиo-визуелних дјелатности и очување вриједности домаћег аудио-визуелног дјела, заштита права и интереса корисника, те стварање услова за домаћу и међународну копродукцију.

Члан 3.

1. Аудио-визуелне дјелатности су дјелатности од општег интереса за Републику.
2. Аудио-визуелне дјелатности су дјелатности које обухватају развој, промоцију, производњу, дистрибуцију и приказивање аудио-визуелних дјелâ.

Члан 4.

1. Општи интерес у области аудио-визуелних дјелатности, у смислу овог закона, остварује се кроз:
2. подстицање домаћег филмског стваралаштва и производње домаћег аудио-визуелног дјела од значаја за развој културе и умјетности,
3. очување континуитета, слободе и разноврсности аудио-визуелног стваралаштва с циљем очувања и промоције културног идентитета Републике,
4. подстицање међународне промоције домаћег филмског стваралаштва и интеграцију домаћег аудио-визуелног стваралаштва у европске и свјетске програме развоја,
5. подстицање културне разноликости у области аудио-визуелних дјелатности,
6. подршку представљању и промоцији домаћег аудио-визуелног дјела на значајним међународнима манифестацијама,
7. заштиту, очување, проучавање, презентацију и афирмацију вриједности домаће и иностране аудио-визуелне дјелатности и њену дигитализацију,
8. повећање доступности аудио-визуелног дјела лицима са инвалидитетом,
9. сузбијање свих видова неовлашћеног коришћења аудио-визуелног дјела,
10. стварање услова за подршку младим и талентованим ствараоцима,
11. подстицање производње иностраног аудио-визуелног дјела у Републици,
12. обезбјеђивање савремених техничких и технолошких услова за обављање аудио-визуелних дјелатности,
13. подршка развоју комплементарних дјелатности,
14. друга питања дефинисана стратешким документима.
15. Република и јединице локалне самоуправе подстичу и помажу остваривање општег интереса у аудио-визуелној дјелатности, њен развој и обезбјеђују услове за заштиту и трајно чување аудио-визуелног дјела и аудио-визуелне грађе.

Члан 5.

Ради остваривања општег интереса из члана 4. овог закона, Влада Републике Српске (у даљем тексту: Влада) доноси Стратегију развоја аудио-визуелних дјелатности и њима комплементарних дјелатности у Републици Српској (у даљем тексту: Стратегија), на приједлог Министарства просвјете и културе и Аудио-визуелног центра Републике Српске (у даљем тексту: Центар).

Члан 6.

Стратегијом се утврђује:

1. обим и начин подршке развоју аудио-визуелног стваралаштва и аудио-визуелних дјелатности у Републици,
2. активности на укључењу аудио-визуелних дјелатности у Републици у програме Европске уније и других међународних програма,
3. активности на презентацији и промоцији аудио-визуелног дјела чији су аутори или коаутори из Републике, на домаћем и међународном нивоу,
4. подршка у реализацији домаћих дебитантских аудио-визуелних дјелâ,
5. активности на укључивању домаћих умјетника и стручњака у култури у снимању иностраних филмова,
6. активности на развоју публике,
7. активности и мјере подршке развоју комплементарних дјелатности и
8. друге активности од значаја за развој аудио-визуелних дјелатности, презентацију и промоцију аудио-визуелног стваралаштва.

Члан 7.

На основу усвојене Стратегије и на основу усвојеног буџета, Управни одбор Центра доноси План развоја аудио-визуелних дјелатности и њима комплементарних дјелатности у Републици Српској.

Члан 8.

1. На питања која нису уређена овим законом примјењују се прописи којима се уређује: општи управни поступак, облигациони односи, култура и систем јавних служби.
2. Одредбе овог закона примјењују се и на телевизијска аудио-визуелна дјела.
3. Одредбе овог закона не односе се на производњу, изнајмљивање и приказивање аудио-визуелног дјела које производе правна лица, предузетници и физичка лица:
   1. за њихове властите потребе у циљу унапређивања њиховог рада и заштите на раду, или за некомерцијалну употребу,
   2. за наставну и научноистраживачку дјелатност,
   3. за информативну и пропагандну дјелатност коју снимају привредна друштва, вјерске заједнице и друга правна или физичка лица за своје потребе,
   4. за туристичке промотивно-културне сврхе.

Члан 9.

Поједини изрази и појмови, у смислу овог закона, имају сљедеће значење:

1. развој је прва фаза у изради аудио-визуелног дјела у којој се креирају идеје за дјело, прибављају права за рад на постојећим идејама, пише синопсис и сценарио, као и фаза у којој се траже начини финансирања аудио-визуелног дјела,
2. претпродукција је фаза у изради аудио-визуелног дјела када се врше припреме за снимање, склапају се уговори са креативном екипом, истражују локације, осмишљавају ликови, костими и сценографије, праве софтвери и окружења у којима ће се радити, цртају позадине, праве сценографије и друге активности које се реализују прије почетка продукције,
3. продукција је процес израде аудио-визуелног дјела које укључује све фазе од иницијалне приче и идеје, кроз развој, сценарио, кастинг, снимање или производњу слике и звука до коначног склапања произведених материјала,
4. постпродукција је финална технолошка обрада аудио-визуелног дјела и припрема тог дјела за јавно приказивање, а подразумијева уређивање и монтирањe снимљеног материјала, те монтажу визуелних ефеката,
5. инвеститор је правно или физичко лице за чији се рачун и чијим се средствима финансира, односно суфинансира производња аудио-визуелног дјела,
6. аудио-визуелни материјал је монтирани оригинал, негатив филма, негатив тонфилма, копија тонфилма, тонски запис без слике, тонска трака, снимљени филмски и видео материјал (запис) и други аудио-визуелни материјал,
7. аудио-визуелна грађа обухвата аудио-визуелно дјело, као и укупне сценографске и костимографске скице, музичке, ликовне, финансијске, публицистичке материјале, фотографије, плакат и другу аудио-визуелну грађу,
8. изнајмљивање аудио-визуелног дјела је овлашћено давање на коришћење примјерака аудио-визуелног дјела на одређени период, уз надокнаду,
9. комерцијално умножавање аудио-визуелног дјела је снимање аудио-визуелног дјела са постојећег носача на било који други носач ради стављања у промет,

# промет аудио-визуелног дјела обухвата откуп, продају и изнајмљивање аудио-визуелног дјела,

# комплементарне дјелатности су дјелатности које су сродне врсте или допуна аудио-визуелним дјелатностима и доприносе, непосредно или посредно, остваривању и развоју аудио-визуелних дјелатности (таквим дјелатностима сматрају се филмски и телевизијски фестивали и манифестације, програми промоције и продаје домаћих кинематографских дјелâ, проучавање и критичко вредновање кинематографске дјелатности, издаваштво у области кинематографије, активности кинематографских удружења и асоцијација, програми стручног усавршавања).

Члан 10.

Граматички изрази употријебљени у овом закону за означавање мушког или женског рода подразумијевају оба пола.

**ГЛАВА II**

**АУДИО-ВИЗУЕЛНО ДЈЕЛО**

Члан 11.

Аудио-визелно дјело је кинематографско дјело, телевизијска серија, мултимедијски и трансмедијски пројекат, видео-игра и свако друго аудио-визуелно дјело које је умјетнички и ауторски израз, без обзира на технологију на којој је настало, подлогу на којој је фиксирано и начин на који се приказује.

Члан 12.

(1) Домаће аудио-визуелно дјело, у смислу овог закона, јесте аудио-визуелно дјело које испуњава најмање три од сљедећих услова:

1) да је дјело снимљено на неком од језика у службеној употреби у Републици или на језику других језичких група који су у употреби на подручјима гдје живе друге језичке групе или другом језику у мјери у којој драматургија дјела оправдава неки други језик,

2) да се ради о дјелу чији је редитељ држављанин Републике, односно Босне и Херцеговине са мјестом пребивалишта у Републици,

3) да се ради о дјелу у коме је већина чланова креативне екипе (сценариста, редитељ, продуцент, композитор музике, директор фотографије, аниматор, глумци, сценограф, костимограф, маскер, монтажер, сниматељ звука, дизајнер звука и др.) држављани Републике, односно Босне и Херцеговинеса мјестом пребивалишта у Републици,

4) да је дјело претежно реализовано домаћим средствима,

5) да је дјело у цјелини или претежно произведено на територији Републике,

6) да је дјело својом тематиком у вези са културним и историјским простором Републике, односно Босне и Херцеговине.

(2) Домаће аудио-визуелнo дјело јесте и аудио-визуелно дјело које је произвела домаћа продукцијска кућа самостално или у сарадњи са једном или више домаћих или иностраних продукцијских кућа у складу са ратификованим међународним споразумима.

Члан 13.

1. Копродукционо аудио-визуелно дјело је дјело у чијој организацији, производњи и финансирању, учествују двије или више продукцијских кућа.
2. Копродукционо аудио-визуелно дјело може бити већинско (билатерално и мултилатерално) копродукционо аудио-визуелно дјело и мањинско (билатерално и мултилатерално) копродукционо аудио-визуелно дјело.

Члан 14.

Већинско копродукционо аудио-визуелно дјело мора да испуњава сљедеће услове:

1) у случају билатералног копродукционог аудио-визуелног дјела учешће већинске продукцијске куће не може да буде више од 90% укупних трошкова производње аудио-визуелног дјела,

2) у случају мултилатералног копродукционог аудио-визуелног дјела већинска продукцијска кућа учествује у распону од 30% до 80% укупних трошкова производње аудио-визуелног дјела у зависности од броја продукцијских кућа које учествују у пројекту и укупне вриједности пројекта.

Члан 15.

Мањинско копродукционо аудио-визуелно дјело мора да испуњава сљедеће услове:

1) у случају билатералног копродукционог аудио-визуелног дјела учешће мањинске продукцијске куће не може бити мање од 10% укупних трошкова производње аудио-визуелног дјела,

2) у случају мултилатералног копродукционог аудио-визуелног дјела учешће мањинске продукцијске куће не може бити мање од 5% укупних трошкова производње аудио-визуелног дјела у зависности од броја продукцијских кућа које учествују у пројекту и укупне вриједности пројекта.

Члан 16.

Инострано аудио-визуелно дјело је аудио-визуелно дјело које не испуњава услове за статус домаћег аудио-визуелног дјела из члана 12. овог закона, односно не испуњава услове за статус копродукционог аудио-визуелног дјела из члана 13. овог закона, а које је за рачун иностраних правних или физичких лица (иностране продукцијске куће, односно домаћег копродуцента) дијелом или у цјелини произведено у Републици, средствима иностраних правних или физичких лица.

Члан 17.

1. У циљу подстицања инвеститора да у Републици финансирају производњу аудио-визуелних дјела, инвеститору се, у складу са средствима обезбијеђеним у буџету Републике, исплаћује 30% укупно утрошених средстава за производњу аудио-визуелног дјела на територији Републике.
2. Расподјела средстава из става 1. овог члана врши се на основу јавног позива.
3. Влада именује Комисију за додјелу подстицаја, коју чине предсједник Комисије и четири члана, од којих су два представници министарства надлежног за послове из области културе и по један представник министарства надлежног за послове привреде, министарства надлежног за послове финансија и министарства надлежног за послове трговине и туризма.
4. Након спроведеног поступка којим се утврђује испуњеност услова, Комисија доставља извјештај о спроведеном поступку са приједлогом за додјелу средстава Влади на сагласност.
5. Министар просвјете и културе (у даљем тексту: министар), на основу сагласности Владе, доноси рјешење о додјели средстава подстицаја.
6. Рјешење министра је коначно и против тог рјешења није дозвољена жалба, али се може тужбом покренути управни спор пред надлежним судом.
7. Министар са корисницима буџетских средстава потписује уговор којим се регулишу међусобна права и обавезе.
8. Влада доноси уредбу којом се утврђују услови и поступак додјеле подстицајних средстава инвеститору који у Републици производи аудио-визуелно дјело.

**ГЛАВА III**

**АУДИО-ВИЗУЕЛНЕ ДЈЕЛАТНОСТИ**

Члан 18.

1. Аудио-визуелним дјелатностима могу да се баве правна и физичка лица регистрована код надлежног органа за обављање аудио-визуелних дјелатности и уписанa у Регистар субјеката који се баве производњом, прометом и приказивањем аудио-визуелног дјела у Републици, у складу са овим законом.
2. Директор Центра доноси Правилник о садржају и начину вођења Регистра субјеката који се баве производњом, прометом и приказивањем аудио-визуелног дјела у Републици.
3. Правилник из става 2. овог члана објављује се у „Службеном гласнику Републике Српске“.

Члан 19.

Производња аудио-визуелног дјела обухвата развој пројекта, претпродукцију, продукцију и постпродукцију.

Члан 20.

Производњом аудио-визуелног дјела може да се бави продукцијска кућа која је регистрована као правно лице или предузетник за обављање дјелатности производње аудио-визуелних дјела (у даљем тексту: продукцијска кућа).

Члан 21.

1. Домаћа продукцијска кућа може производити аудио-визуелно дјело самостално или у сарадњи са једним или више домаћих и иностраних продукцијских кућа, на основу уговора о сарадњи, односно копродукцији.
2. Домаћа продукцијска кућа може у сарадњи са аутором или коаутором, приликом производње копродуцентског аудио-визуелног дјела ангажовати дио иностраног умјетничког и техничког кадра.

Члан 22.

Инострана продукцијска кућа може снимати аудио-визуелно дјело на територији Републике у сарадњи са домаћом продукцијском кућом.

Члан 23.

1. Продукцијске куће, домаће и иностране, дужне су, ради статистичког праћења, Центру доставити обавјештење о снимању аудио-визуелног дјела на територији Републике, на обрасцима које прописује Центар.
2. Центар води евиденцију продукцијских кућа које снимају на територији Републике.
3. Директор Центра доноси Правилник о изгледу обрасца и начину вођења евиденције о продукцијским кућама које снимају на територији Републике Српске.
4. Правилник из става 3. овог члана објављује се у „Службеном гласнику Републике Српске“.

Члан 24.

Уколико је посебним законом уређено да је за снимање аудио-визуелног дјела на одређеној локацији потребно посебно одобрење надлежног органа, домаћа или инострана продукцијска кућа је дужна да то одобрење прибави прије почетка снимања.

Члан 25.

1. Промет аудио-визуелног дјела може да обавља дистрибутер регистрован као правно лице или предузетник за обављање послова дистрибуције, умножавања, продаје и изнајмљивања аудио-визуелних дјелâ (у даљем тексту: дистрибутер).
2. Промет аудио-визуелног дјела може се вршити само на основу овлашћења за промет аудио-визуелног дјела.
3. Овлашћење из става 2. овог члана даје лице које у складу са прописима који уређују ауторско право и сродна права има право да дозволи промет ауторског дјела.
4. Овлашћење за промет аудио-визуелног дјела садржи број примјерака који се ставља у промет и врсту носача на којем се налази аудио-визуелно дјелo.
5. Овлашћење за комерцијално умножавање аудио-визуелног дјела садржи:

1) број примјерака у који се може умножити аудио-визуелно дјело,

2) идентификационе ознаке носача са којег се врши умножавање аудио-визуелног дјела.

(6) Међусобна права и обавезе носиоца права за издавање овлашћења са једне стране и дистрибутера са друге стране дефинишу се уговором.

(7) На сваком примјерку аудио-визуелног дјела дистрибутер је дужан да назначи број и датум уговора, као и број умножених примјерака.

Члан 26.

Продају и изнајмљивање аудио-визуелног дјела може вршити дистрибутер који има одговарајућу опрему за смјештај, чување и презентацију аудио-визуелног дјела са одређеног носача.

Члан 27.

1. Приказивање аудио-визуелног дјела може да врши приказивач регистрован као правно лице или предузетник за обављање дјелатности јавног приказивања аудио-визуелних дјела (у даљем тексту: приказивач).
2. Приказивање аудио-визуелног дјела може се вршити само на основу овлашћења за приказивање аудио-визуелног дјела.
3. Овлашћење из става 2. овог члана даје лице које, у складу са прописима којим се уређују ауторско право и сродна права, има право да дозволи приказивање дјела.

Члан 28.

(1) Јавно приказивање аудио-визуелног дјела је овлашћено приказивање аудио-визуелног дјела на јавном мјесту са било којег постојећег или будућег носача тона и слике, емитовање аудио-визуелног дјела жичаним или бежичним преносом електромагнетних, електричних или других сигнала на даљину (радио и телевизијска дифузија, кабловска дифузија, интернет, фиксна и мобилна телефонија) и приказивање аудио-визуелног дјела које се истовремено емитује путем телевизијског сигнала.

(2) Јавно приказивање аудио-визуелног дјела може вршити приказивач који посједује одговарајућу опрему.

Члан 29.

1. Дистрибутер и приказивач је дужан да прије првог стављања у промет аудио-визуелног дјела или његовог јавног приказивања на одговарајући и јасно видљив начин истакне категорију аудио-визуелног дјела која је додијељена у складу са овим законом и правилником којим се прописује категоризација аудио-визуелних дјелâ, ради заштите дјеце и младих од садржаја аудио-визуелног дјела који је непримјерен њиховом узрасту.
2. Аудио-визуелно дјело се не препоручује малољетницима ако у себи садржи експлицитне сцене насиља, порнографију, сцене убиства, нетолеранције, псовке или неки други непримјерен садржај.
3. У зависности од садржаја из става 2. овог члана одређује се категоризација аудио-визуелног дјела и утврђује ознака његове подобности за приказивање малољетним лицима.
4. Дистрибутер и приказивач су дужни, писменим путем, обавијестити Центар о категорији додијељеној појединачном аудио-визуелном дјелу седам дана прије првога јавног приказивања или стављања у промет.
5. Центар има право затражити промјену додијељене категорије ако она није додијељена у складу са овим законом и правилником из става 7. овог члана.
6. Kритеријуми за одређивање категорија подобности, изгледа и садржине ознаке категорије аудио-визуелног дјела прописују се правилником.
7. Директор Центра доноси Правилник о поступку утврђивања критеријума за одређивање категорија подобности, изгледа и садржине ознаке категорије аудио-визуелног дјела.
8. Правилник из става 7. овог члана објављује се у „Службеном гласнику Републике Српске“.

Члан 30.

1. Није дозвољена дистрибуција, продаја и изнајмљивање аудио-визуелног дјела малољетницима чија категорија није примјерена њиховом узрасту.
2. Забрана из става 1. овог члана односи се и на продају путем поштанских услуга или на други сличан начин.
3. Није дозвољено јавно излагање и оглашавање дјела из става 1. овог члана.
4. Правилником из члана 29. став 7. овог закона детаљније се прописује начин означавања дјела из става 1. овог члана која морају имати видљиво упозорење да је њихова дистрибуција, продаја и изнајмљивање забрањена малољетним лицима.

Члан 31.

1. Уколико садржина аудио-визуелног дела може да нашкоди моралном, физичком или менталном развоју малољетника, правно лице или предузетник које обавља аудио-визуелну дјелатност дужно је да, приликом стављања у промет или јавног приказивања тог аудио-визуелног дјела, истакне ознаку да се аудио-визуелно дјело не препоручује лицима млађим од 7, 12, 14, односно 18 година, у зависности од категорије аудио-визуелног дјела.
2. Забрањено је јавно приказивање аудио-визуелног дјела чија садржина тешко угрожава физички, ментални или морални развој малољетника.
3. Упутство о начину извршавања обавеза из става 1. овог члана доноси директор Центра.

Члан 32.

1. Забрањено је стављање у промет и јавно приказивање аудио-визуелног дјела којим се заговара или подстиче дискриминација, мржња или насиље против лица или групе лица због њиховог припадања или неприпадања некој раси, вјери, нацији, етничкој групи, полу, због њихове сексуалне опредијељености или неког другог личног својства.
2. Забрањено је стављање у промет и јавно приказивање аудио-визуелног дјела са порнографским садржајем или садржајем којим се заговара или подстиче насиље и отворено вријеђа људско достојанство.

**ГЛАВА IV**

**ЧУВАЊЕ АУДИО-ВИЗУЕЛНОГ ДЈЕЛА И**

**АУДИО-ВИЗУЕЛНОГ МАТЕРИЈАЛА**

Члан 33.

Прикупљање и трајно чување домаћих аудио-визуелних дјелâ, аудио-визуелног материјала и грађе која се на њих односи, као и копродукциона аудио-визуелна дјела, без обзира на врсту и квалитет подлоге на којима су снимљена или забиљежена врши Кинотека Републике Српске (у даљем тексту: Кинотека).

Члан 34.

1. Кинотека је дужна да чува и штити аудио-визуелна дјела и аудио-визуелну грађу која се на њих односи, обезбјеђује њихову техничку и технолошку заштиту, рестаураторско-конзерваторску и документациону обраду и систематизовање у одговарајуће збирке, у складу са законом и међународним и националним стандардима.
2. Аудио-визуелно дјело и друга аудио-визуелна грађа штити се као културно добро и на њих се примјењују прописи о заштити и очувању културних добара и архивске грађе.

Члан 35.

1. Домаћа продукцијска кућа дужна је да Кинотеци достави једну копију аудио-визуелног дјела која се на њега односи у року од шест мјесеци након завршетка постпродукције тог дјела.
2. Инострана продукцијска кућаможе једну копију аудио-визуелног дјела снимљеног на територији Републике доставити Кинотеци у року од годину дана након завршеног снимања, односно шест мјесеци након завршене постпродукције у сврху чувања и богаћења фундуса установе културе.
3. Копија аудио-визуелног дјела из ст. 1. и 2. овог члана доставља се на квалитетном носачу слике и звука, према стандардима и карактеристикама које утврђује Кинотека.
4. Обавезно достављање копије аудио-визуелног дјела које је суфинансирано средствима из буџета Републике Српске утврђује се уговором о суфинансирању.

**ГЛАВА V**

**АУДИО-ВИЗУЕЛНИ ЦЕНТАР РЕПУБЛИКЕ СРПСКЕ**

Члан 36.

Влада је у име Републике оснивач Јавне установе Аудио-визуелни центар Републике Српске.

Члан 37.

1. Центар обавља сљедеће дјелатности:
2. прикупља и путем јавног конкурса распоређује средства у области аудио-визуелног стваралаштва и њему комплементарних дјелатности у складу са овим законом и другим прописима,
3. подржава и подстиче производњу филмова младих аутора и дебитаната,
4. подржава јавно приказивање домаћих аудио-визуелних дјелâ у земљи и иностранству,
5. представља и промовише домаће стваралаштво и домаће умјетнике на међународним фестивалима и манифестацијама,
6. популаризује аудио-визуелне дјелатности, те подстиче домаћа и инострана улагања у аудио-визуелну дјелатност,
7. подстиче учествовање домаћих продуцената у европским и међународним копродукцијама,
8. ствара повољне услове за привлачење иностраних продукцијских кућа у Републици,
9. континуирано ради на стварању и унапређењу услова за стимулативни пословни амбијент и развој аудио-визуелних дјелатности,
10. учествује у програмима Европске уније и Савјета Европе из области аудио-визуелних дјелатности и реализује активности које произлазе из чланства у европским и свјетским асоцијацијама,
11. врши контролу примјене међународних конвенција,
12. развија и подстиче аудио-визуелну културу,
13. обавља издавачку дјелатност,
14. подстиче и организује стручно и професионално усавршавање и едукацију у области аудио-визуелних дјелатности и њима комплементарних дјелатности,
15. предлаже мјере и учествује у сузбијању нелегалног промета и употребе аудио-визуелних дјелâ,
16. подстиче унапређивање теоријске мисли, научноистраживачког рада и издавачке дјелатности у области аудио-визуелних дјелатности,
17. припрема, анализира и извјештава Министарство просвјете и културе о квалитету манифестација, филмских фестивала, филмских пројеката, те стању у области аудио-визуелне дјелатности и предлаже мјере и активности ради унапређења дјелатности.
18. Дјелатност Центра уређује се и статутом, у складу са овим законом.

Члан 38.

Органи руковођења и управљања Центром су управни одбор и директор.

Члан 39.

1. Управни одбор је орган управљања Центром.
2. Управни одбор има три члана који се именују на период од четири године.
3. Управни одбор Центра именује и разрјешава Влада, уз претходно спроведен поступак јавне конкуренције.
4. Услови за избор, као и поступак именовања и разрјешења Управног одбора прописују се одлуком оснивача и статутом Центра.

Члан 40.

Управни одбор Центра врши сљедеће послове:

1. доноси статут Центра, уз сагласност оснивача,
2. усваја годишњи програм рада Центра и финансијски план и прати његово извршење, узсагласност оснивача,
3. доноси План развоја аудио-визуелних дјелатности и њима комплементарних дјелатности у Републици,
4. доноси правилнике о коришћењу средстава Центра, у складу са законом,
5. усваја годишњи извјештај о пословању Центра и годишњи обрачун,
6. рјешава жалбе на одлуке директора Центра,
7. даје директору мишљења и приједлоге о питањима од интереса за рад Центра,
8. доноси опште акте и разматра и друга питања утврђена овим законом.

Члан 41.

1. Својство члана управног одбора Центра престаје истеком мандата или разрјешењем.
2. Чланови управног одбора Центра могу бити разријешени прије истека мандата:

1) на лични захтјев,

2) ако управни одбор доноси незаконите одлуке или не доноси одлуке које је на основу закона и статута дужан да доноси,

3) ако члан управног одбора неоправдано одсуствује са сједница, не извршава своје обавезе или несавјесним радом онемогућава рад управног одбора,

4) у другим случајевима у складу са статутом Центра.

Члан 42.

1. Директора Центра именује и разрјешава Влада, на период од четири године, уз претходно спроведен поступак јавне конкуренције.
2. За директора Центра може бити именовано лице које има завршен минимално први циклус студија са остварених најмање 240 ECTS бодова или еквивалент одговарајућег високошколског образовања и најмање пет година радног искуства у траженом степену образовања.
3. Услови за избор, као и поступак именовања и разрјешења директора прописују се одлуком оснивача и статутом Центра.

Члан 43.

1. Директор руководи Центром, представља и заступа Центар и одговоран је за законитост његовог рада.
2. Директор Центра:
3. одговоран је за материјално-финансијско пословање Центра,
4. предлаже план и програм рада Центра,
5. предлаже План развоја аудио-визуелних дјелатности и њима комплементарних дјелатности у Републици, уз сагласност Управног одбора,
6. предлаже Управном одбору опште акте,
7. извршава одлуке Управног одбора,
8. доноси акт о систематизацији радних мјеста, уз претходну сагласност Министарства,
9. одлучује о заснивању и престанку радног односа запослених, као и њиховом распоређивању,
10. одлучује о појединачним правима, обавезама и одговорностима радника на раду и у вези са радом,
11. обавља и друге послове утврђене овим законом и статутом Центра.

Члан 44.

(1) Дужност директора престаје истеком мандата или разрјешењем.

(2) Директор може бити разријешен прије истека мандата:

1) на лични захтјев,

2) ако доноси незаконите одлуке или не доноси одлуке које је на основу закона и статута дужан да доноси,

3) ако не извршава своје обавезе или несавјесним радом онемогућава рад Центра,

4) у другим случајевима у складу са статутом Центра.

**ГЛАВА VI**

**ФИНАНСИРАЊЕ АУДИО-ВИЗУЕЛНИХ ДЈЕЛАТНОСТИ**

Члан 45.

Средства за финансирање аудио-визуелне дјелатности Републике обезбјеђују се из:

1) буџета Републике,

2) буџета јединица локалних самоуправа,

3) међународних фондова,

4) донација, партиципација,

5) других извора, у складу са законом.

Члан 46.

(1) Средства за развој и подршку аудио-визуелним дјелатностима обезбјеђују се из буџета Републике у износу од 0,1% пореских прихода, умањених за доприносе за социјално осигурање.

(2) Средства за развој и подршку аудио-визуелним дјелатностима могу да се обезбиједе и:

1) од расподјеле дијела прихода од игара на срећу,

2) из других извора у складу са законом.

Члан 47.

1. Средства за развој и подршку аудио-визуелним дјелатностима распоређују се у складу са Планом развоја аудио-визуелне дјелатности из члана 7. овог закона.
2. Расподјела средстава из става 1. овог члана врши се путем јавног конкурса за финансирање или суфинансирање пројеката продукције домаћих филмова и за друге области аудио-визуелних дјелатности, који расписује и спроводи Центар.
3. Средства из става 1. овог члана могу да се додјељују за:
4. финансирање развоја сценарија аудио-визуелних дјелâ,
5. суфинансирање развоја пројеката аудио-визуелних дјелâ,
6. суфинансирање производње аудио-визуелних дјелâ: дугометражни играни филмови, дугометражни документарни филмови, краткометражни играни филмови, краткометражни документарни филмови, анимирани филмови и експериментални филмови, видео-игре и остале врсте аудио-визуелних дјелâ,
7. суфинансирање мањинске копродукције,
8. суфинансирање телевизијске серије,
9. суфинансирање других облика аудио-визуелног стваралаштва.

Члан 48.

1. Право подношења пријаве на јавни конкурс имају физичка и правна лица регистрована за обављање дјелатности производње аудио-визуелних дјелâ на територији Републике, чији су оснивачи држављани Републике и Босне и Херцеговине, са пребивалиштем у Републици.
2. На конкурс се могу пријављивати пројекти из области аудио-визуелних дјелатности намијењени првенствено јавном приказивању у биоскопима и другим облицима јавног приказивања на језицима који су у службеној употреби у Републици.

Члан 49.

Критеријуми за избор пројеката у аудио-визуелним дјелатностима који се финансирају или суфинансирају из буџета Републике су сљедећи:

1) да је пројекат у аудио-визуелној дјелатности од значаја за Републику,

2) да се ради о изводљивом пројекту у аудио-визуелној дјелатности, који има значајну умјетничку и продукцијску вриједност,

3) да учешће умјетничких и техничких сарадника у пројекту у аудио-визуелној дјелатности осигурава промоцију и значајно доприноси развоју аудио-визуелне дјелатности Републике,

4) оригиналност, аутентичност идеје, теме и садржаја сценарија,

5) иновативност, убједљивост сценарија и допринос развоју филмске умјетности,

6) наративна структура сценарија, карактеризација ликова и увјерљивост дијалога,

7) оцјена доприноса значају домаће аудио-визуелне дјелатности,

8) допринос сценарија у представљању духа времена,

9) очекивана привлачност пројектаза домаћи и међународни културни простор,

10) изводљивост пројекта у аудио-визуелној дјелатности: буџет, сложеност снимања, план и термини снимања.

Члан 50.

1. Вредновање пројеката врше комисије за вредновање пројеката (у даљем тексту: Комисије) које рјешењем именује директор Центра.
2. Комисије имају право на накнаду за свој рад, а висина накнаде члановима комисије не може бити мања од једне, нити већа од три утврђене најниже нето плате у Републици.
3. Задатак чланова комисије је да, на основу критеријума из члана 49.овог закона, професионално и објективно изврше процјену и стручно вредновање достављених пројеката у аудио-визуелним дјелатностима, те предложе директору Центра коначну ранг-листу пројеката у аудио-визуелним дјелатностима за финансирање или суфинансирање.
4. У случају да подносилац пријаве није задовољан предложеном ранг-листом, може поднијети приговор Комисији у року од осам дана од дана објављивања ранг-листе.
5. Након окончања поступка по поднесеним приговорима на прелиминарну ранг-листу, Комисија утврђује коначну ранг-листу.
6. На основу коначне ранг-листе из става 5. овог члана, директор Центра доноси рјешење о финансирању или суфинансирању пројеката у аудио-визуелним дјелатностима.
7. На рјешење из става 6. овог члана може се уложити жалба Управном одбору Центра у року од осам дана од дана пријема рјешења.
8. Одлука Управног одбора Центра је коначна и против ње није дозвољена жалба, али се може покренути управни спор пред надлежним судом.
9. Директор Центра доноси Правилник о поступку за утврђивање критеријума за избор пројеката у аудио-визуелним дјелатностима, на основу којег се врши расподјела средстава за финансирање пројеката развоја сценарија или суфинансирање осталих пројеката из буџета Републике.
10. Правилником из става 9. овог члана прописују се учесници за сваку врсту пројекта посебно, као и поступак утврђивања испуњености критеријума за избор пројеката у аудио-визуелним дјелатностима који се финансирају или суфинансирају из буџета Републике.
11. Правилник из става 9. овог члана објављује се у „Службеном гласнику Републике Српске“.

**ГЛАВА VII**

**НАДЗОР И КАЗНЕНЕ ОДРЕДБЕ**

Члан 51.

1. Управни надзор над примјеном овог закона врши Министарство просвјете и културе.
2. Инспекцијски надзор над примјеном овог закона и других аката из области аудио-визуелне дјелатности врши Републичка управа за инспекцијске послове, посредством надлежног инспектора.
3. У вршењу инспекцијског надзора, поред овлашћења утврђених законом којим се уређује област инспекцијског надзора, надлежни инспектор је овлашћен да наложи отклањање недостатака насталих неизвршавањем или неправилном примјеном овог закона, других закона и општих аката.

(4) Лице које сматра да је дошло до повреде овог закона може се обратити надлежној инспекцији у року од три мјесеца од дана сазнања за учињену повреду, а најкасније у року од шест мјесеци од дана учињене повреде.

Члан 52.

(1) Новчаном казном од 3.000 КМ до 9.000 КМ казниће се за прекршај:

1) инострана продуцентска кућа или копродуцент ако обавјештење о снимању аудио-визуелног дјела на територији Републике не достави Центру (члан 23),

2) домаћи продуцент или копродуцент ако обавјештење о снимању аудио-визуелног дјела на територији Републике не достави Центру (члан 23).

(2) За прекршај из става 1. овог члана казниће се и одговорно лице иностране и домаће продуцентске куће или копродуцента новчаном казном од 1.000 КМ до 3.000 КМ (члан 23).

Члан 53.

(1) Новчаном казном од 3.000 КМ до 9.000 КМ казниће се за прекршај дистрибутер који врши промет домаћег или иностраног аудио-визуелног дјела на било који носач слике или звука, његово умножавање, изнајмљивање и јавно приказивање, ако за то нема овлашћење/одобрење и закључен уговор са носиоцем ауторског права или лиценцних права (члан 25. ст. 2. и 3).

(2) Новчаном казном од 3.000 КМ до 9.000 КМ казниће се за прекршај дистрибутер ако не назначи на сваком примјерку филма број и датум уговора којим је стекао право на преснимавање, умножавање, изнајмљивање и јавно приказивање кинематографског дјела и број умножених примјерака (члан 25. став 7).

(3) Новчаном казном од 3.000 КМ до 9.000 КМ казниће се за прекршај дистрибутер ако врши дистрибуцију аудио-визуелног дјела малољетницима чија категорија није примјерена њиховом узрасту (члан 30. став 1).

(4) За прекршај из ст. 1. и 2. овог члана казниће се и одговорно лице дистрибутера новчаном казном од 1.000 КМ до 3.000 КМ (члан 30. став 1).

Члан 54.

* 1. Новчаном казном од 3.000 КМ до 9.000 КМ казниће се за прекршај приказивач аудио-визуелног дјела ако прикаже домаће или инострано аудио-визуелно дјело а нема овлашћење издато од носиоца ауторских права за јавно приказивање дјела (члан 27. став 2).
  2. Новчаном казном од 3.000 КМ до 9.000 КМ казниће се за прекршај приказивач аудио-визуелног дјела ако прикаже аудио-визуелно дјело чија садржина угрожава физички, ментални или морални развој малољетника (члан 30. став 1).
  3. За прекршај из става 1. овог члана казниће се и одговорно лице приказивача аудио-визуелног дјела новчаном казном од 1.500 КМ до 3.000 КМ (члан 27. став 2. и члан 30. став 1).

Члан 55.

1. Новчаном казном од 3.000 КМ до 9.000 КМ казниће се за прекршај дистрибутер, односно приказивач аудио-визуелног дјела ако не изврши категоризацију подобности тог дјела или ако приликом стављања у промет или јавног приказивања не истакне ознаку да се аудио-визуелно дјело не препоручује лицима млађим од 7, 12, 14, 16 и 18 година у зависности од категорије подобности тог дјела (чл. 29. и 31).
2. Новчаном казном од 3.000 КМ до 9.000 КМ казниће се за прекршај дистрибутер, односно приказивач аудио-визуелног дјела ако стави у промет или прикаже аудио-визуелно дјело које заговара или подстиче дискриминацију, мржњу или насиље против лица или групе лица због њиховог припадања или неприпадања некој раси, вјери, нацији, етничкој групи, полу, због њихове сексуалне опредијељености или неког другог личног својства (члан 32. став 1).
3. Новчаном казном од 3.000 КМ до 9.000 КМ казниће се за прекршај дистрибутер, односно приказивач аудио-визуелног дјела ако стави у промет или прикаже аудио-визуелно дјело са порнографским садржајем или садржајем којим се заговара или подстиче насиље и отворено вријеђа људско достојанство (члан 32. став 2).
4. За прекршај из става 1. овог члана казниће се и одговорно лице дистрибутера или приказивача аудио-визуелног дјела новчаном казном од 1.000 КМ до 3.000 КМ (чл. 29, 31. и 32).

Члан 56.

(1) Новчаном казном од 1.500 КМ до 4.500 КМ казниће се за прекршај дистрибутер који малољетним лицима продаје или изнајмљује аудио-визуелно дјело чија категорија није примјерена њиховом узрасту, врши изнајмљивање и продају путем поштанске наруџбе или на други сличан начин врши њихово јавно излагање и оглашавање (члан 30. став 2).

(2) За прекршај из става 1. овог члана казниће се и одговорно лице дистрибутера аудио-визуелног дјела новчаном казном од 500 КМ до 1.500 КМ (члан 30. став 2).

Члан 57.

1. Новчаном казном од 1.500 КМ до 4.500 КМ казниће се за прекршај телевизијска кућа ако јавно прикаже аудио-визуелно дјело без уговора са власником ауторског права (члан 27. ст. 2. и 3).

(2) Новчаном казном од 1.000 КМ до 4.500 КМ казниће се за прекршај телевизијска кућа ако јавно прикаже аудио-визуелно дјело, а при томе не истакне упозорење да се ради о дјелу које својим садржајем може нанијети штету здрављу, менталном или физичком развоју малољетних лица или да посједује порнографски садржај (члан 29).

(3) Новчаном казном од 1.500 КМ до 4.500 КМ казниће се за прекршај телевизијска кућа ако емитује аудио-визуелно дјело супротно члану 32. овог закона.

(4) За прекршај из ст. 1, 2. и 3. овог члана казниће се и одговорно лице у телевизијској кући новчаном казном од 500 КМ до 1.500 КМ (чл. 27, 29. и 32).

Члан 58.

(1) Новчаном казном од 3.000 КМ до 9.000 КМ казниће се за прекршај домаћа продукцијска кућа која шест мјесеци након завршетка постпродукције аудио-визуелног дјела, Кинотеци не преда на трајно чување то аудио-визуелно дјело (члан 35. став 1).

(2) За прекршај из става 1. овог члана казниће се и одговорно лице продуцентске куће новчаном казном од 1.500 КМ до 4.500 КМ (члан 35. став 1).

# ГЛАВА VIII

# ПРЕЛАЗНЕ И ЗАВРШНЕ ОДРЕДБЕ

Члан 59.

Влада ће у року од шест мјесеци од дана ступања на снагу овог закона донијети Уредбу о условима и поступку додјеле подстицајних средстава инвеститору који у Републици производи аудио-визуелно дјело (члан 17. став 8.).

Члан 60.

Директор Центра ће у року од шест мјесеци од дана ступања на снагу овог закона донијети правилнике:

1. о начину вођења Регистра субјеката који се баве производњом, прометом и приказивањем аудио-визуелног дјела у Републици Српској (члан 18. став 2),
2. о изгледу обрасца и начину вођења евиденције о продукцијским кућама које снимају на територији Републике Српске (члан 23. став 3),
3. о поступку утврђивања критеријумa за одређивање категорија подобности, изгледа и садржине ознаке категорије аудио-визуелног дјела (члан 29. став 7),
4. о критеријумима и поступку за избор пројеката у аудио-визуелној дјелатности који се финансирају или суфинансирају из буџета Републике Српске (члан 50. став 9).

Члан 61.

До доношења подзаконских прописа из чл. 59. и 60. овог закона примјењиваће се подзаконски прописи донесени на основу раније важећег закона, ако нису у супротности са овим законом.

Члан 62.

Ступањем на снагу овог закона престаје да важи Закон о кинематографији Републике Српске („Службени гласник Републике Српске“, број 37/09).

Члан 63.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-580/22 ПОТПРЕДСЈЕДНИК

Датум: 1. јуна 2022. године НАРОДНЕ СКУПШТИНЕ

Денис Шулић